DESCRIPCIÓ BREU

Cessió d’espai per a la creació del Museu dels Sentits

DESCRIPCIÓ AMPLIADA

Es demana la cessió d’un espai per a la iniciativa Museu dels
Sentits, un espai que vol generar consciència i formació sobre la
discapacitat i les diferents situacions en què viuen les
persones, essent un espai amb poesia, música i inclús
restauració.

Es tracta de crear el museu dels sentits (o bé amb un altre nom
si es volgués). Consistiria en un museu on la gent gaudeixi al
màxim dels seus sentits i, alhora, conegués com és la
discapacitat, la seva manca, i com es produeix (fent més força en
evitar les conductes que la poden propiciar), conèixer, a més,
les capacitats d’aquestes persones i el tracte adient envers
elles per assolir una plena integració social i laboral del
col·lectiu. Es parteix d’una exposició permanent ordenant els
sentits a partir del cervell humà, tan en el seu funcionament
correcte, com en les solucions per a la seva manca, amb exposició
dels recursos necessaris per resoldre-la. A més, es farien cursos
de sensibilització i d’utilització dels mateixos, conferències,
novetats científiques entorn a totes les discapacitats, exposició
de maquetes, etc., aprofitant l’experiència de l’Associació
Discapacitat Visual Catalunya i l’Aula d’estudis Socials, que
porten 26 anys formant la societat en aquesta temàtica. La
finalitat del museu és que serveixi per sensibilitzar la societat
i tingui un pes innovador que atregui a molta gent del país i de
fora. En especial als estudiants de tot nivell d’estudis. Es
planteja, en principi, que es faci a Pintor Ribalta/Cardenal
Reig, també es podria fer al parc científic de Barcelona o en un
altre indret de Les Corts. La ubicació és indiferent.

BARRI

Maternitat i Sant Ramón - Les Corts

COST APROXIMAT ORIENTATIU

Si es fes al costat de l’esperada residència per a persones amb
discapacitat mental, es podria bastir un edifici comú per
repartir els costos arquitectònics. Un cop enllestit l’edifici,
fa temps que l’Associació Discapacitat Visual Catalunya té
aparaulats amb diverses companyies els aparatatges relacionats
amb les discapacitat necessaris per a l’exposició (citant la
procedència). Hi ha una part d’adeqüació de local i de decoració,
que possiblement hi podria anar a càrrec de l’Ajuntament,
Generalitat o d’alguna empresa que es vulgui afegir al projecte.
Es calcula que l’habilitació de l’espai s’emportarà
aproximadament un 1.000.000 euros. Després, el manteniment el
farà el propi Museu amb els diners de les entrades i les
formacions que podrà impartir, comptant també amb la
col·laboració de les empreses que ens proveeixen dels aparatatges
abans mencionats.

COM INCORPORA LA PERSPECTIVA DE GÈNERE AL PROJECTE?

En el Museu es parteix del cervell humà per explicar els sentits
i les causes més habituals de perdre’ls (parcialment o total). Es
farà incidència en que els hàbits saludables minimitzen el risc
de discapacitat i afavoreixen el manteniment de la capacitat
romanent, si aquesta es presenta. En tot això no hi ha
diferències entre homes i dones, de manera que la perspectiva de
gènere s’ha de contemplar més en la contractació paritària del
personal i la utilització d’imatges i models per a l’exposició no
masclistes. Ha de ser quelcom transversal al projecte. També
creiem que s’han d’incloure, a més d’aquesta perspectiva, temes
com el mobbing entre els escolars o l’ecologia (a partir de les
conferències).

QUIN ÉS L’IMPACTE ESPERAT DEL PROJECTE?

A més de la sensibilització dins del propi barri i districte,
aportarà un espai d'esdeveniments culturals, per tant, gent
d’arreu del país, en especial joves, i per tant creixement
econòmic.

QUINS AGENTS CALDRÀ IMPLICAR EN EL PLANTEJAMENT I EXECUCIÓ DEL
PROJECTE?

Associació Discapacitat Visual Catalunya B1+B2+B3, Aula d’Estudis
Socials, FPEPDDC (Federació Plataforma d’entitats de persones amb
discapacitat del Districte de les Corts), IMPD, Arquitectes,
Universitat de Barcelona, empreses d’aparells adaptats. Altres
empreses o associacions que vulguin afegir els seus recursos i
coneixements.